Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2022/C 478/10)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”Aceite de Madrid”

EU-nro: PDO-ES-02812 – 12.11.2021

SAN (X) SMM ( )

1. Nimi (nimet)

”Aceite de Madrid”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1. Tuotelaji

Luokka 1.5. Öljyt ja rasvat

3.2. Kuvaus 1 kohdassa nimetystä tuotteesta

Ekstra-neitsytoliiviöljy, joka on valmistettu oliivipuun (Oleae Europea L.) hedelmistä yksinomaan mekaanisin menetelmin.

Oliivit korjataan suoraan puusta, kun niiden kypsyysaste on enintään neljä.

Fysikaalis-kemialliset ominaisuudet:

— Happopitoisuus (öljyhappona ilmaistuna) ≤ 0,5 %.

— Peroksidiluku ≤ 14 mEq O2/kg.

— Ultraviolettiabsorbanssi: K270 ≤ 0,18 ja K232 ≤ 2,00.

— Polyfenolien kokonaispitoisuus: vähintään 300 mg/kg

— Pigmenttien kokonaispitoisuus: vähintään 10 mg/kg

Arvot, joita ei mainita, ovat Euroopan unionin voimassa olevassa, asiaa koskevassa lainsäädännössä määritettyjen raja-arvojen mukaisia.

Aistinvaraiset ominaisuudet:

Aistinvaraisessa tarkastelussa Aceite de Madrid -oliiviöljyn makuprofiili on keskivoimakas tai voimakas. Öljyn sertifiointi edellyttää, että siitä voidaan erottaa vähintään kolme aistinvaraisten ominaisuuksien kuvaajaa (suoraan ja/tai nenän takaosan kautta havaittavat hajuaistimukset). Havaittavissa on oliivin, mantelin, ruohon, lehtien, omenan, tomaatin ja banaanin aromeja.

Aistinvaraisessa tarkastelussa on erotettavissa lisäksi hyvänlaatuisten ja tuoreiden oliivien ja hedelmien vivahteita sekä tasapainossa olevia karvauden ja pistävyyden makuja, joiden arvo on vähintään kaksi ja jotka eivät ylitä enempää kuin kahdella pisteellä hedelmäisyydelle annetun arvon.

Hedelmäisyyden mediaani Mf ≥ 3,5 Karvauden mediaani suurempi kuin 2 Pistävyyden mediaani suurempi kuin 2 Tasapainottaminen Positiivisen karvauden ja positiivisen pistävyyden mediaani on enintään kaksi yksikköä korkeampia kuin hedelmäisyyden mediaani.

3.3. Rehu (ainoastaan eläinperäiset tuotteet) ja raaka-aineet (ainoastaan jalostetut tuotteet)

Aceite de Madrid -öljy on useasta lajikkeesta koostuva ekstra-neitsytoliiviöljy, jonka valmistuksessa on käytetty seuraavia hyväksyttyjä oliivilajikkeita:

— pääasialliset lajikkeet: Cornicabra, Castellana ja Manzanilla Cacereña, joiden osuus maantieteellisessä kuvauksessa yksilöidyistä oliivitarhoista on vähintään 80 prosenttia. Ekstra-neitsytoliiviöljyssä on käytettävä vähintään kahta näistä pääasiallisista lajikkeista.

— kotoperäiset lisälajikkeet: Carrasqueña, Gordal, Asperilla ja Redondilla. Näiden lisälajikkeiden yhteenlaskettu osuus ekstra-neitsytoliiviöljyssä saa olla enintään 20 prosenttia.

3.4. Erityiset tuotantovaiheet, joiden on tapahduttava rajatulla maantieteellisellä alueella

Kaikki tuotantovaiheet on toteutettava kohdassa 4 kuvatulla maantieteellisellä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Jotta sertifioidun ekstra-neitsytoliiviöljyn erityispiirteet säilyisivät kaikissa tuotantovaiheissa, pakkaaminen tapahtuu suojatun alkuperänimityksen asiaa koskevassa kohdassa kuvatulla maantieteellisellä alueella.

Tämä mahdollistaa tuotannon hallinnan kaikilta osin ja sen, että tuotteen loppukäsittelystä vastaavat alueen kokeneet tuottajat. Paikallisilla tuottajilla on selkeämpi käsitys siitä, miten heidän ekstra-neitsytoliiviöljynsä reagoivat pullotusprosessin eri vaiheisiin, kuten dekantointiaikaan ja -menetelmiin, suodattimien käsittelyyn, suodatinmateriaaleihin, pullotuslämpötilaan, kylmyyteen ja varastointiin.

Oikeanlaisella suodatuksella öljy saadaan kuluttajille sopivassa kaupallisessa muodossa, ja sillä taataan tuotteen ominaisuuksille optimaaliset säilytysolosuhteet, kun erottunut kiinteä sakka ja ylimääräinen kosteus poistetaan. Muutoin elintarvikekäyttö ei olisi mahdollista ja tuotteeseen jäisi jäämiä, jotka aiheuttaisivat hiilihydraattien ja proteiinien anaerobista käymistä.

Perimmäisenä tavoitteena on säilyttää tuotteen tyypilliset ominaisuudet viimeiseen lähetysvaiheeseen saakka.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Sertifioitujen ekstra-neitsytoliiviöljyjen pakkauksissa on oltava merkintä ”Aceite de Madrid”, ”Denominación de Origen Protegida” (suojattu alkuperänimitys) tai ”D.O.P.” (SAN) siten, että ne näkyvät selvästi ja erottuvat muista etiketin tiedoista. Niissä on oltava myös suojattuja alkuperänimityksiä koskeva EU:n tunnus, ja niissä voi olla tuotteen sertifioinnista vastaavan valvontaelimeen kuuluvan yksikön vaatimustenmukaisuusmerkki.

Hallintoelimen sertifioinnista vastaavan valvontaelimen raporttien perusteella antamalla numeroidulla vastaetiketillä taataan, että alkuperänimityksellä varustetut ekstra-neitsytoliiviöljyt ovat tuote-eritelmän mukaisia.

4. Maantieteellisen alueen tarkka rajaus

Tuotantoalue sijaitsee Madridin itsehallintoalueen kaakkoisosassa, Tajo-, Jarama-, Henares- ja Tajuñajokien laaksojen välissä.

Kuntaluettelo:

Alcalá de Henares, Ambite, Anchuelo, Aranjuez, Arganda del Rey, Belmonte de Tajo, Brea de Tajo, Campo Real, Carabaña, Colmenar de Oreja, Corpa, Chinchón, Estremera, Fuentidueña de Tajo, Loeches, Mejorada del Campo, Morata de Tajuña, Nuevo Baztán, Olmeda de las Fuentes, Orusco, Perales de Tajuña, Pezuela de las Torres, Pozuelo del Rey, Santorcaz, Los Santos de la Humosa, Tielmes, Titulcia, Torres de la Alameda, Valdaracete, Valdelaguna, Valdilecha, Valverde de Alcalá, Velilla de San Antonio, Villaconejos, Villalbilla, Villamanrique de Tajo, Villar del Olmo ja Villarejo de Salvanés.

5. Yhteys maantieteelliseen alueeseen

5.1. Maantieteellisen alueen erityisyys

Luontoon liittyvät seikat

Suojatun alkuperänimityksen piiriin kuuluvien ekstra-neitsytoliiviöljyjen tuotantoalue sijoittuu Madridin alueen kaakkoisosassa sijaitsevien Tagus-, Jarama-, Henares- ja Tajuñajokien laaksojen muodostaman vesiverkoston alueelle.

Maantieteellistä aluetta kutsutaan fysiografisten ominaisuuksiensa vuoksi alangoksi. Pintakerroksen materiaalit ovat pääasiassa kemiallisen rapautumisen seurauksena syntyneitä mioseeni- ja plioseenikauden (tertiäärikauden) laguunimaisia muodostelmia. Alimmat kerrokset koostuvat mioseenikauden kipsipitoisista merkelikivimuodostumista ja kipsistä. Niiden päällä on paljaita ylätasankoja, jotka ovat muodostuneet kalkkikivestä. Eroosiota hyvin kestävä kalkkikivi on mahdollistanut paljaiden ylätasankojen tai ylätasankojen muodostumisen. Paljaan ylätasangon ympärillä sijaitsee tasankoja, joiden kalkkikivipitoiset mäet ja rinteet ovat melko loivia ja joissa ylemmät rakenteelliset pinnat joutuvat kosketuksiin muiden pehmeämmistä materiaaleista (merkelikivimuodostumista) koostuvien pintojen kanssa.

Oliivitarhat sijaitsevat pääasiassa maa-alueilla, jotka levittäytyvät paljaan ylätasangon kalkkikivestä ja siihen liittyvistä materiaaleista koostuvalle alueelle, suurelta osin yli 700 metrin korkeudelle.

Alueen maannos on muodostunut kalkkipitoisen sekä kalkki- ja kipsipitoisen sedimenttiaineksen päälle. Savea ja hiekkaa sisältävän maaperän pH-arvo on 8–8,5 ja kyllästymisaste 100 prosenttia. Maakerros on kohtalaisen ohut tai ohut.

Kalsiumkarbonaattipitoiset kerrokset ovat maantieteellisen alueen maaperän tunnusomaisin edafinen piirre. Tämän takia suurimmassa osassa alueen maannoksista on kalkkikivipitoisia, pääasiassa Calcixerepts-ryhmään kuuluvia kerrostumia. Karbonaattikertymät esiintyvät eri muodoissa, jotka muovautuvat usein lopulta kalsiumkarbonaattia sisältäviksi maannoskerroksiksi (horisonteiksi). Maaperä, jossa nämä kerrokset ovat suhteellisen lähellä pintaa, on usein maanmuokkauksen vuoksi rikkonaista, minkä ansiosta oliivipuiden juuristot voivat hyötyä niille mahdollisesti sopivista C-horisonteista (muuttumaton pohjamaa). Juurien horisontaalinen leviäminen on yleinen ilmiö silloin, kun ne ovat yhteydessä kalsiumkarbonaatteja runsaasti sisältäviin kerroksiin, jotka eivät ole kovettuneita.

Tuotantoalueeseen kuuluu koko kalkkikivipitoisena maana tunnettu alue.

Vuotuiset keskilämpötilat vaihtelevat 12 ja 14 °C:n välillä. Lämpötila on ihanteellinen oliivipuiden kehittymiselle, mikä edellyttää yli 10 °C:n lämpötilaa.

Oliivipuun lepoaikana esiintyvien hallojen, jolloin lämpötila voi vaihdella –10 ja –6 °C:n välillä, esiintyvyys ja esiintymistiheys on myös tärkeä parametri. Puu voi sietää näitä äärimmäisiä vähimmäislämpötiloja, koska hallaa esiintyy vain oliivipuun lepoaikana, joulukuusta maaliskuuhun, jolloin maaperässä on riittävästi kosteutta.

Koko maantieteellisen alueen keskimääräinen vuotuinen sademäärä on 300–450 mm. Olosuhteet ovat ihanteelliset oliivipuiden viljelylle, sillä oliivipuut kukoistavat alhaisessa kosteudessa. Vähäisen sademäärän vuoksi puissa esiintyy harvemmin oliivipuille tyypillisiä tauteja ja tuholaisia.

Toinen ainutlaatuinen ilmaston ominaispiirre on suhteellinen ilmankosteus. Jotta oliivipuut voivat kasvaa kunnolla, suhteellisen ilmankosteuden on oltava alle 60 prosenttia ja pudottava alle 55 prosenttiin kukinnan ja oliivien kypsymisen aikana eli keväällä ja syksyllä. Vaikka maantieteellisen alueen ilmasto on kuiva, Tajo-, Tajuña-, Henares- ja Jaramajoet, jotka ympäröivät ja halkovat maantieteellistä aluetta, vaikuttavat siihen, että alueen ilman vähimmäiskosteuteen liittyvät olosuhteet ovat ihanteelliset oliivipuun oikeanlaiselle kehitykselle.

Maantieteellisen viljelyalueen aurinkotuntien määrä on suhteellisen suuri, yli 2 700 tuntia auringonpaistetta vuodessa, mikä hyödyttää myös oliivipuiden kasvua kaikissa fenologisissa kehitysvaiheissa.

Inhimilliset seikat

Maantieteellisen alueen inhimillisistä seikoista johtuva erityisyys liittyy viljely- ja oliivinviljelykäytäntöihin, joissa keskitytään hedelmien alkuperäisten ominaisuuksien säilyttämiseen ja niiden myöhempään ilmentymiseen sertifioiduissa ekstra-neitsytoliiviöljyissä.

Oliivit korjataan suoraan puusta, ei koskaan maasta, kun niiden kypsyysaste on enintään neljä, ja menetelmillä, joilla varmistetaan hedelmien säilyminen vahingoittumattomina. Puusta peräisin olevat hyvänlaatuiset ja tuoreet oliivit on pidettävä muista oliiveista erillään.

Kuljetus puristamoon tapahtuu aina siten, että vältetään hedelmien vahingoittuminen ja laadun kärsiminen. Oliivien varastointi ei ole sallittua missään tuotantovaiheessa.

Vaivaamisvaiheen lämpötila saa olla enintään 27 °C, ja ekstra-neitsytoliiviöljyä on säilytettävä 13–25 °C:n lämpötilassa.

Madridin alueella on kasvatettu oliivipuita Rooman valtakunnan ajoista lähtien, mutta varsinaisen viljelyn alku ja vakiintuminen osuvat yhteen arabien alueelle saapumisen kanssa. Arabit toivat mukanaan uusia lajikkeita ja uusia tekniikoita, mikä johti tuotannon kasvuun.

On voitu vahvistaa, että roomalaisten läsnäololla Tajuña-, Jarama- ja Henaresjokien laaksoissa oli yhteys maatilojen ja viljelysten perustamiseen hedelmällisimmille maa-alueille. Verdugalin, Las Dehesasin ja Casa de Taconan erillisalueilla ja muilla asutusalueilla tehdyissä arkeologisissa kaivauksissa on löytynyt viitteitä siitä, että alueella harjoitettiin oliivinviljelyä ja valmistettiin neitsytoliiviöljyä jo 300-luvulla eaa.

5.2. Tuotteen erityisyys

Maantieteellisellä alueella viljellään seuraavia oliivilajikkeita: Cornicabra, Castellana, Manzanilla Cacereña, Carrasqueña, Gordal, Asperilla ja Redondilla. Kyseiset lajikkeet ovat sopeutuneet maantieteellisen alueen maaperään, ilmastoon ja viljelyolosuhteisiin. Lajikkeet ovat vakiintuneet alueelle ajan mittaan luonnollisen valinnan tuloksena. Ne ovat täysin sopeutuneet alueella vallitseviin olosuhteisiin, ja niiden ansiosta useasta lajikkeesta valmistetussa öljyssä on juuri sille tunnusomaisia, määriteltyjä ominaisuuksia, joita ei esiinny muualla maailmassa sijaitsevien oliivintuotantoalueiden lajikkeissa.

On tärkeää huomata, että maantieteellinen tuotantoalue erottuu siirtymävyöhykkeenä sellaisten alueiden välillä, joilla tuotetaan vallitsevasti yhtä lajiketta. Oliivien tuotantoalue sijaitsee Cornicabra de Toledo -lajikkeen yksilajikkeisen tuotantoalueen (etelässä) ja Castellana à La Alcarria -lajikkeen yksilajikkeisen tuotantoalueen (idässä) välillä, joilla viljellään lisäksi Manzanilla Cacereña-, Carrasqueña-, Gordal-, Asperilla- ja Redondilla-lajikkeita.

Tämä pääasiallisten lajikkeiden ja lisälajikkeiden luontainen tilkkutäkki mahdollistaa ainutlaatuiset aistinvaraiset profiilit, jotka ovat toinen alueen tunnusmerkki.

Tutkimustulokset osoittavat, että öljyssä olevien pigmenttien kokonaispitoisuus on merkittävä. Tämä on mielenkiintoinen ominaisuus niiden valon puutteesta johtuvan antioksidanttisen luonteen osalta. Pitoisuus liittyy tieteellisten tutkimusten mukaan puun sijaintiin tuotantoalueella, sen paikkaan rivissä ja maanpinnan tasolla.

Maantieteelliseltä alueelta peräisin olevien oliivipuiden ja ekstra-neitsytoliiviöljyn ominaisuuksia koskevien tutkimusten avulla vahvistetaan edelleen Aceite de Madrid -öljyn antioksidanttisia ominaisuuksia, koska kyseisissä tutkimuksissa edellytetään, että öljyn polyfenolien kokonaispitoisuus on yli 300 ppm sen uuttamishetkellä.

Aceite de Madrid -öljyn aistinvarainen profiili on moninainen, keskivoimakas tai voimakas, ja siitä on selvästi erotettavissa vähintään kolme aistinvaraisten ominaisuuksien kuvaajaa. Öljyssä on havaittavissa oliivin, mantelin, ruohon, lehtien, omenan, tomaatin ja banaanin aromeja. Aistinvaraisessa tarkastelussa on erotettavissa lisäksi hyvänlaatuisten ja tuoreiden oliivien ja hedelmien vivahteita sekä tasapainossa olevia karvauden ja pistävyyden makuja.

5.3. Syy-seuraussuhde, joka yhdistää maantieteellisen alueen tuotteen ominaisuuksiin

Kuten fyysistä ympäristöä kuvaavassa kohdassa ilmoitetaan, maantieteellisen alueen maaperä on kalkkipitoista, sen pH-arvo on 8–8,5, kyllästymisaste 100 prosenttia ja maannoksen tosiasiallinen syvyys kohtalainen tai vähäinen. Nämä ominaisuudet sekä vähäisen sademäärän ja hallan leimaamat ilmasto-olosuhteet tekevät ekosysteemistä selektiivisen. Nämä ominaisuudet ovat vaikuttaneet siihen, että hyväksytyt lajikkeet ovat vakiintuneet alueelle ajan mittaan luonnollisen valinnan tuloksena ja sopeutuneet täysin kyseiseen ympäristöön (Rallo et al. 2005). Tuloksena on näin ollen erityinen ja muista oliivitarhoista maailmanlaajuisesti eriytetty lopputuote.

Alueella esiintyvät hyväksytyt oliivilajikkeet kestävät lämpötilaan liittyviä ääriolosuhteita, myös hallaa. Näiden olosuhteisiin mukautuneiden lajikkeiden polyfenolien kokonaispitoisuus on korkea, mikä johtuu karuista maaperä- ja ilmasto-olosuhteista, valikoivan korjuun varhaisesta ajankohdasta ja ainutlaatuisista, usean lajikkeen tuomista ominaisuuksista, joita myös öljyn ominaisuudet kuvastavat.

Tuotteen kuvauksessa ilmoitettu sadonkorjuuaika, maanviljelys- ja öljytekniset käytännöt sekä hedelmien välitön, sadonkorjuuta seuraava toimitus, alhaiset lämpötilat ja lyhyemmät käsittelyajat saavat aikaan sen, että näihin olosuhteisiin suoraan liittyvä pigmenttien kokonaisuuspitoisuus on merkittävä ja öljyltä voidaan vaatia yli 10 ppm:n arvoa, jotta se olisi vaatimustenmukainen.

Edellä kuvatut viljelyn kannalta karut maaperä- ja ilmasto-olosuhteet aiheuttavat oliiveille ajoittaista stressiä. Tämä tilanne, jota on käsitelty tieteellisissä julkaisuissa, saa kasvissa aikaan reaktion, joka voimistaa ekstra-neitsytoliiviöljyn aistinvaraisia ominaisuuksia (Civantos et al. 1999). Tätä korostetaan myös tuotantosäännössä, jossa edellytetään selvästi havaittavaa hedelmäisyyttä, jonka voimakkuus on vähintään 3,5 pistettä.

Moninaiset makuprofiilit, jotka tulevat esiin vaadittujen, vähintään kolmen hedelmäisyyden kuvaajan ansiosta, liittyvät suoraan Aceite de Madrid -öljyn valmistuksessa käytettyihin eri lajikkeisiin, joista jokainen tuo öljyyn omat aistinvaraiset ominaisuutensa. Ominaisuuksiin vaikuttavat tietyissä tuotantovaiheissa myös erityiset ilmasto-olosuhteet, kuten ilman vähimmäiskosteus, joka on maantieteellisessä kuvauksessa mainittujen jokien vaikutuksesta suotuisa, ja alueen suhteellisen suuri auringonpaisteen määrä.

Tuote-eritelmän julkaisutiedot

https://www.comunidad.madrid/sites/default/files/doc/medio-ambiente/06_32pliegodecondiciones.pdf

(1) EUVL L 343, 14.12.2012, s. 1.